DA Den Europæiske Unions Tidende L 313/36

KOMMISSIONENS FORORDNING (EF) Nr. 1151/2009

af 27. november 2009

om fastsættelse af særlige betingelser for import af solsikkeolie med oprindelse i eller afsendt fra Ukraine på grund af risiko for forurening med mineralsk olie og om ophævelse af beslutning 2008/433/EF

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii), og

ud fra følgende betragtninger:

(1) Kommissionens beslutning 2008/433/EF af 10. juni 2008 om fastsættelse af særlige betingelser for import af solsikkeolie med oprindelse i eller afsendt fra Ukraine på grund af risiko for forurening med mineralsk olie (2) blev vedtaget for at beskytte folkesundheden, efter at der i april 2008 blev konstateret et højt indhold af mineralsk paraffin i solsikkeolie fra Ukraine.

(2) De ukrainske myndigheder har underrettet Kommissionens tjenestegrene om, at der er etableret et passende kontrolsystem, som skal sikre, at det for alle sendinger af solsikkeolie, der skal eksporteres til Fællesskabet, certificeres, at olien ikke indeholder mineralsk olie i koncentrationer, der gør solsikkeolien uegnet til konsum.

(3) Dette kontrol- og certifikatudstedelsessystem er blevet nøje vurderet af Kommissionens tjenestegrene og medlemsstaterne og blev drøftet på mødet den 20. juni 2008 i Den Stående Komité for Fødevarekæden og Dyresundhed. Det blev konkluderet, at kontrol- og certifikatudstedelsessystemet kunne accepteres.

(4) Europa-Kommissionens Levnedsmiddel- og Veterinærkontor aflagde den 16.–24. september 2008 et kontrolbesøg i Ukraine for at vurdere de kontrolsystemer, der er oprettet til forebyggelse af, at solsikkeolie, der er beregnet til eksport til Fællesskabet, forurenes med mineralsk olie (3). Kontrolholdet konkluderede, at de ukrainske myndigheder har taget det nye officielle kontrolsystem til forebyggelse af, at der forekommer mineralsk olie i solsikkeolie, der er beregnet til eksport til Fællesskabet, i brug, og at der er tilstrækkelige garantier for, at kontrolsystemet virker. Kontrollen viste imidlertid, at de undersøgelser, der var foretaget af de ukrainske myndigheder, ikke havde afsløret forureningskilden på grund af manglende officiel prøveudtagning og opfølgning heraf.

(5) Risikoniveauet taget i betragtning og i overensstemmelse med artikel 1, stk. 4, i beslutning 2008/433/EF har medlemsstaterne kontrolleret alle sendinger af solsikkeolie med oprindelse i Ukraine for at sikre, at disse sendinger ikke har et uacceptabelt indehold af mineralsk olie, og at oplysningerne i det obligatoriske certifikat er nøjagtige. Resultaterne af kontrollerne viser, at det kontrol- og certifikatudstedelsessystem, de ukrainske myndigheder har oprettet, er nøjagtigt og pålideligt. Alle analyseresultater har bekræftet, at det indhold af mineralsk olie, der er angivet i certifikatet, er korrekt.

(6) Det bør fastsættes, at prøveudtagning fra sendinger af solsikkeolie med henblik på testning for mineralsk olie skal foretages i overensstemmelse med bestemmelserne om prøveudtagning i Kommissionens forordning (EF) nr. 333/2007 af 28. marts 2007 om prøveudtagnings- og analysemetoder til offentlig kontrol af indholdet af bly, cadmium, kviksølv, uorganisk tin, 3-MCPD og benzo(a)pyren i fødevarer (4) og den internationale standard ISO 5555:2003 om prøveudtagning af animalske og vegetabilske fedtstoffer og olier.

(7) De nuværende foranstaltninger bør derfor tages op til revision. Da der er tale om væsentlige ændringer, bestemmelserne gælder umiddelbart og er bindende i alle enkeltheder, bør beslutning 2008/433/EF afløses af nærværende forordning, der kan tages op til revision på et senere tidspunkt på baggrund af resultaterne af de kontroller, medlemsstaterne udfører.

(8) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

UDSTEDT FØLGENDE FORORDNING:

Artikel 1

Anvendelsesområde

Denne forordning finder anvendelse på rå og raffineret solsikkeolie henhørende under KN-kode 1512 11 91 eller Taric-kode 1512199010 (i det følgende benævnt »solsikkeolie«) med oprindelse i eller afsendt fra Ukraine.

Artikel 2

Definitioner

I denne forordning forstås ved »mineralsk paraffin« mættede kulbrinter i spektret C10-C56 fra eksterne kilder, dog ikke alkanerne C27, C29 og C31, der anses for at være af endogen oprindelse for solsikkeolie.

Artikel 3

Certifikatudstedelse og forudgående meddelelse

1. Solsikkeolie, der importeres til Fællesskabet, må højst indeholde 50 mg mineralsk paraffin pr. kg produkt.

2. Hver sending af solsikkeolie, der frembydes til import, skal være ledsaget af et certifikat, jf. bilaget, hvori det attesteres, at produktet højst indeholder 50 mg mineralsk paraffin pr. kg produkt, og af en analyserapport udstedt af et laboratorium, der er godkendt i henhold til EN ISO/IEC 17025 til at analysere mineralsk olie i solsikkeolie, og hvori er anført resultaterne af prøveudtagningen og analysen vedrørende tilstedeværelse af mineralsk olie, analyseresultatets måleusikkerhed samt analysemetodens detektionsgrænse og bestemmelsesgrænse.

3. Certifikatet, der skal ledsages af analyserapporten, underskrives af den bemyndigede repræsentant for Ukraines sundhedsministerium.

4. Hver sending af solsikkeolie identificeres ved hjælp af en kode, der anføres på sundhedscertifikatet, på analyserapporten med resultaterne af prøveudtagningen og analysen og på de handelsdokumenter, der ledsager sendingen.

5. Den analyse, der er omhandlet i stk. 2, udføres på en prøve, der er taget i overensstemmelse med bestemmelserne i forordning (EF) nr. 333/2007 og den internationale standard ISO 5555:2003.

6. Senest én arbejdsdag forud for sendingens fysiske ankomst giver foder- og fødevarevirksomhedslederne eller deres repræsentanter forudgående meddelelse til det første indgangssted om forventet dato og tidspunkt for sendingens fysiske ankomst.

Artikel 4

Offentlig kontrol

1. De kompetente myndigheder i en medlemsstat kontrollerer, at alle sendinger af solsikkeolie, der frembydes til import, ledsages af et certifikat og en analyserapport som foreskrevet i stk. 3, stk. 2.

Medlemsstaterne tager prøver af visse vilkårligt udvalgte sendinger af solsikkeolie, der frembydes til import til Fællesskabet, og analyserer dem for tilstedeværelse af mineralsk paraffin for at sikre, at sendingen højst indeholder 50 mg mineralsk paraffin pr. kg produkt.

Medlemsstaterne underretter via systemet for hurtig varsling om fødevarer og foder Kommissionen om alle sendinger, der har vist sig at have et indhold af mineralsk paraffin på over 50 mg/kg under hensyntagen til måleusikkerheden.

2. Alle offentlige kontroller, der skal finde sted, inden sendingen kan overgå til fri omsætning i Fællesskabet, udføres inden 15 arbejdsdage fra det tidspunkt, sendingen frembydes til import og fysisk foreligger til prøveudtagning.

Artikel 5

Opdeling af en sending

Sendinger må ikke opdeles, før den offentlige kontrol udført af den kompetente myndighed, jf. artikel 4, er afsluttet.

Såfremt sendingen opdeles efterfølgende, skal alle dele af sendingen ledsages af en kopi af de officielle dokumenter, der er omhandlet i artikel 3, stk. 2, og som skal bekræftes af den kompetente myndighed i den medlemsstat, på hvis område opdelingen har fundet sted, indtil sendingen overgår til fri omsætning.

Artikel 6

Foranstaltninger i tilfælde af manglende opfyldelse af kravene

Foranstaltninger, som træffes i tilfælde af, at en sending af solsikkeolie ikke opfylder kravene, skal være i overensstemmelse med artikel 19 i Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (5).

Artikel 7

Omkostninger

Alle omkostninger forbundet med den offentlige kontrol, herunder prøveudtagning, analyse og opbevaring og eventuelle foranstaltninger, der træffes i tilfælde af manglende opfyldelse af kravene, afholdes af foder- og fødevarevirksomhedslederen.

Artikel 8

Ophævelse

Beslutning 2008/433/EF ophæves.

Henvisninger til den ophævede beslutning betragtes som henvisninger til denne forordning.

Artikel 9

Overgangsforanstaltninger

Uanset artikel 3, stk. 2, tillader medlemsstaterne import af sendinger af solsikkeolie med oprindelse i eller afsendt fra Ukraine, der har forladt Ukraine inden den 1. januar 2010, og som er ledsaget af det i artikel 1 i beslutning 2008/433/EF foreskrevne certifikat.

Artikel 10

Ikrafttrædelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. januar 2010.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 27. november 2009. På Kommissionens vegne Androulla VASSILIOU Medlem af Kommissionen

(1) EFT L 31 af 1.2.2002, s. 1.

(2) EUT L 151 af 11.6.2008, s. 55.

(3) http://ec.europa.eu/food/fvo/rep_details_en.cfm?rep_id=2080

(4) EUT L 88 af 29.3.2007, s. 29.

(5) EUT L 165 af 30.4.2004, s. 1.